SKRIFTLIG FORESPØRGSEL E-1959/99

af Gerhard Hager (NI) til Kommissionen

(5. november 1999)

Om: Phare

Revisionsretten har i særberetning nr. 3797 påpeget uregelmæssigheder i forbindelse med Phare-programmet. For at få oplyst, i hvilket omfang Kommissionen har efterkommet Revisionsrettens påtale, bedes den besvare følgende spørgsmål:

Hvad er der i den anden Phare-projektfase gjort for at hindre, at programforvaltningsenhederne (PMU) opsplitter kontrakterne for at undgå, at grænseværdierne for godkendelse overskrides, hvorefter Kommissionen ikke i fuldt omfang kan varetage sin kontrolfunktion?

Revisionsretten kritiserede den store stigning i antallet af PMU, hvorved synergivirkninger gik tabt. Hvad har Kommissionen gjort for at begrænse denne stigning, og hvornår har den taget konkrete skridt?

Råder Kommissionen over oplysninger om, i hvilket omfang der er tildelt kontrakter direkte uden egentlige udbudsprocedurer?

Råder Kommissionen over oplysninger om, hvor ofte og med hvilke beløb udgifterne til de oprindelige projekter er blevet overskredet, og hvilke udgifter dette har påført EU?

Hvor store har udgifterne til PMU har været i Phare-programmet for perioden 1990-1996?

Hvor høj har udnyttelsesgraden for Phare-bevillingerne været i programperioden 1990-1996?

Har Kommissionen i mellemtiden fundet ud af, hvem der rent faktisk stod bag formuleringen the Russians who are responsible for the design of programmes og dermed modtog støtte på 1 mio. ECU til SMV-projekter?

Svar afgivet på Kommissionens vegne af Christopher Patten

(8. december 1999)

Kommissionen har givet instrukser om, at kunstig opsplitning af kontrakter i mindre partier skal undgås. Desuden godkender Kommissionens delegationer på forhånd alle kontrakter med undtagelse af kontrakter om småleverancer, som kontrolleres efterfølgende. Kontrolpersonalet i Kommissionens delegationer er blevet udvidet gennem dekoncentration ved overførsel af stillinger fra hovedkvarteret. Kontrakter til beløb på over 5 mio. EUR godkendes af Kommissionen i Bruxelles. Indkøbsreglerne og godkendelsesprocedurerne findes i vejledningen til det decentrale implementeringssystem (DIS), som findes på Internet http://europa.eu.int/comm/dg1a/phare/implementation/dis/contents.htm.

Til opfølgning af Revisionsrettens særberetning om det decentrale system for gennemførelse af Phare-programmet har Kommissionen vedtaget en strategi for gradvis opløsning af Phare-forvaltningsenhederne (PMU). Processen startede i 1997 og vil blive fuldført af partnerstaterne på basis af et specifikt aftalememorandum mellem Kommissionen og kandidatlandene. PMU'erne afskaffes gradvis enten ved at de nedlægges, efterhånden som deres programmer afsluttes, eller ved, at deres projekter overføres til de offentlige myndigheder i kandidatlandene. For de nationale programmer, der blev godkendt i 1998, findes der 39 sådanne instanser for alle 10 kandidatlande sammenlignet med 138 ved udgangen af 1995 som omtalt i Revisionsrettens særberetning for de seks lande, hvor det decentrale system var indført.

Programudgifterne i forbindelse med underhåndsaftaler i 1996 udgjorde 5,2 %. Denne sats faldt til 2,2 % i 1997 og 1998. Sådanne kontrakter indgås med handelsforetagender, hvor der findes et marked for tjenesteydelser. Programudgifterne i forbindelse med kontrakter med offentlige instanser eller internationale organisationer i 1996 udgjorde 35,5 %. Denne sats forblev uændret i 1998. Det drejer sig om aftaler med organisationer som Den Europæiske Bank for Genopbygning og Udvikling (EBRD), Verdensbanken, Europarådet eller Det Europæiske Erhvervsuddannelsesinstitut. På nationalt plan er der indgået aftaler med nationale offentlige forvaltninger til at bistå kandidatlandene på området retlige og indre anliggender. Der er også indgået aftaler med offentlige organisationer, ikke-statslige organisationer eller ministerier i kandidatlandene. Der forekommer tilfælde, hvor der ikke findes noget marked for tjenesteydelser og der derfor ikke er noget grundlag for at iværksætte et udbud.

Projektomkostningerne fastsættes inden for de budgetter, der er angivet i hver kontrakt. Hvis det af udforudseelige grunde skulle blive nødvendigt at øge budgettet for et projekt, udarbejdes det relevante tillæg efter fastlagte regler, og altid før der afholdes ekstraudgifter. Udgifter ud over det godkendte budget dækkes ikke af Phare-programmet.

Der var ikke omtalt samlede tal for forvaltningsudgifter i Revisionsrettens særberetning. Som Kommissionen siger i sit svar til Revisionsretten, ville det være arbitrært at anslå administrationsomkostningerne for PMU'erne, da de foruden managementstøtte også leverer faglig bistand. Kommissionen er nu i færd med at nedbringe PMU'ernes driftsomkostninger som led i strategien for den gradvise afvikling af PMU'erne. Ifølge denne strategi forventes kandidatlandene normalt selv at dække alle de gennemførende organers driftsomkostninger efter en overgangsperiode på tre år.

For perioden 1990-1996 kan Phare-bevillingerne sammenfattes som nettoforpligtelser på 6 589 mio. EUR, nettokontrakterne 5 961 mio. EUR og betalingerne 5 333 mio. EUR.

Kommissionen har ikke bemærket den sætning i særberetning nr. 3/97, som det ærede medlem henviser til.